Le fa go ntse jalo, kamano eno e e nonofileng ga e reye gore Modimo le Morwawe e bong Jesu, ke motho a le mongwe. Ke batho ba babedi. Mongwe le mongwe wa bone o na le botho jwa gagwe. Jesu o na le maikutlo a gagwe, dikgopolo, maitemogelo le kgololesego ya go itirela ditshwetso. Le fa go ntse jalo, o tlhophile go ikobela go dira thato ya ga Rraagwe. Go ya ka Luke 22:42, Jesu o ne a re: “A go diragale thato ya gago, e seng ya me.” Mafoko ano a ne a tla bo a se na bokao fa a ka bo a sa kgone go itirela ditshwetso tse di farologaneng le tsa ga Rraagwe. Fa Jesu le Rraagwe e ne e le motho a le mongwe, ke eng fa Jesu a ne a rapela Modimo le go dumela ka boikokobetso gore ga a itse dilo dingwe tse Rraagwe e leng ene fela a di itseng?—Mathaio 24:36.